Prezenta propunere de decizie a Consiliului se referă la un nou program suplimentar de cercetare de patru ani pentru exploatarea HFR (2020-2023), care are la bază activitățile de cercetare ale Grupului de consultanță și cercetare nucleară - NRG (în numele Țărilor de Jos) și ale Comisariatului pentru energia atomică și energiile alternative (Commissariat à l’énergie atomique et aux énergies alternatives - CEA) (în numele Franței). Contribuția la programul suplimentar de cercetare pentru perioada 2020-2023 va fi de 27,854 milioane EUR pe perioada de patru ani, cu condiția ca HFR să continue să fie exploatat și întreținut în mod regulat. Această sumă va include provizioanele pentru contribuțiile anuale la fondul de dezafectare a reactorului. În cazul în care, în perioada 2020-2023, operatorul NRG emite o notificare oficială de închidere definitivă către autoritățile naționale de siguranță înainte de declararea stării de conservare în condiții de siguranță, plățile care urmează să fie efectuate, precum și cererile de fonduri din partea Comisiei vor fi suspendate.

Reactorul de mare flux (denumit în continuare „HFR”) este o instalație de cercetare situată în Petten (Țările de Jos) și pusă la dispoziția Comunității Europene a Energiei Atomice (Euratom), reprezentată de Comisie, în conformitate cu un acord încheiat în 1961 cu Regatul Țărilor de Jos pe o durată de 99 de ani. În temeiul acestui acord, Comisia s-a angajat, în numele Comunității, să construiască instalațiile necesare și să furnizeze echipamentul suplimentar pentru utilizarea optimă a acestor instalații (inclusiv a HFR). Din 1967, funcționarea reactorului a fost încredințată de către Comisie-JRC operatorului neerlandez Grupul de consultanță și cercetare nucleară (Nuclear Research and consultancy Group- NRG) în temeiul unui contract de cooperare bazat pe acordul privind sediul din 1961.

(4)Ca urmare a interesului deosebit pe care l-au arătat în ceea ce privește capacitățile de iradiere ale HFR, NRG: Nuclear Research and consultancy Group V.O.F și CEA Commissariat à l'énergie atomique et aux énergies alternatives, în calitate de agenți de implementare pentru Țările de Jos și, respectiv, Franța, au convenit să finanțeze în întregime programul suplimentar de cercetare pentru 2020-2023 referitor la HFR, prin contribuții financiare la bugetul general al Uniunii sub formă de venituri alocate.

(5)Respectivele contribuții trebuie să finanțeze exploatarea HFR, cu scopul de a sprijini un program de cercetare, precum și exploatarea și întreținerea regulate ale HFR. În cazul în care operatorul NRG emite o notificare oficială de închidere definitivă către autoritatea națională de reglementare olandeză înainte de declararea unei stări de conservare în condiții de siguranță, aceasta ar trebui să ducă la suspendarea plăților care mai rămân de efectuat, precum și a oricăror cereri de fonduri lansate de către Comisie.

(6)Pentru a se asigura o continuitate între programele suplimentare de cercetare și o bună funcționare a programului suplimentar de cercetare pentru 2020-2023 referitor la HFR, prezenta decizie ar trebui să se aplice de la 1 ianuarie 2020.

(7)Consiliul de administrație al Centrului Comun de Cercetare a prezentat avizul său prealabil în conformitate cu articolul 4 din Decizia 96/282/Euratom a Comisiei,

ADOPTĂ PREZENTA DECIZIE:

Articolul 1

Programul suplimentar de cercetare privind exploatarea reactorului de mare flux de la Petten (denumit în continuare „HFR” sau „programul”), ale cărui obiective sunt stabilite în anexa I, se adoptă pentru o perioadă de patru ani, începând cu 1 ianuarie 2020.

Articolul 2

Costurile de execuție a programului, estimate la 27 854 000 EUR, se finanțează în întregime prin contribuții din partea Franței și Țărilor de Jos, prin intermediul CEA și, respectiv, NRG. Defalcarea acestei sume este prezentată în anexa II. Această contribuție trebuie considerată ca venituri alocate în conformitate cu articolul 21 alineatul (2) din Regulamentul (UE, Euratom) 2018/1046 al Parlamentului European și al Consiliului.

Articolul 3

1.Comisia este responsabilă de gestionarea programului. În acest scop, se face apel la serviciile Centrului Comun de Cercetare.

2.Comisia informează Consiliul de administrație al Centrului Comun de Cercetare cu privire la implementarea programului.

Articolul 4

În cazul în care NRG emite o notificare oficială de închidere definitivă a HFR către autoritatea națională de reglementare olandeză (înainte de declararea unei stări de conservare în condiții de siguranță), obligațiile Franței și ale Țărilor de Jos, prin intermediul CEA și, respectiv, al NRG, de a efectua plăți suplimentare sunt suspendate, la fel ca și orice cereri de fonduri lansate de Comisie în temeiul prezentei decizii.

Articolul 5

Comisia prezintă Parlamentului European și Consiliului un raport final privind punerea în aplicare a prezentei decizii la sfârșitul programului suplimentar de cercetare pentru 2020-2023 referitor la HFR.